Cineastul Roman Polanski va fi judecat în 2025 la Los Angeles într-un proces civil pentru că ar fi violat o adolescentă în 1973, notează The Guardian.
Avocata Gloria Allred, care a reprezentat victimele lui Jeffery Epstein și Bill Cosby, a confirmat că un judecător a stabilit procesul lui Polanski pentru august 2025.
Polanski, în vârstă de 90 de ani, a fugit din SUA de zeci de ani, pentru a evita pronunțarea unei sentințe după ce a recunoscut că a violat-o pe Samantha Geimer, în vârstă de 13 ani, în 1977.
Regizorul filmelor The Pianist și Rosemary's Baby s-a confruntat cu multiple acuzații de abuz sexual.
Procesul din Los Angeles are loc în timp ce Polanski este judecat în Franța pentru că ar fi defăimat o actriță britanică care a afirmat că a abuzat-o.
În acest caz, Polanski este acuzat de viol, agresiune sexuală și provocarea intenționată de stres emoțional grav pentru un presupus incident petrecut în 1973.
Allred a apărut alături de o femeie, prezentată ca Jane Doe, care l-a acuzat pe Polanski că a violat-o când era minoră, în 1973. Ea l-a întâlnit pe Polanski la o petrecere și, câteva luni mai târziu, acesta a invitat-o la cină, a declarat Allred. Acesta ar fi știut că era minoră, dar i-a oferit alcool pe tot parcursul serii și a dus-o la locuința sa din Los Angeles, unde a violat-o.
Doe, care a prezentat pentru prima dată acuzațiile împotriva lui Polanski în 2017, a intentat un proces anul trecut, în baza unei modificări a legii din California care acordă victimelor abuzurilor sexuale asupra copiilor mai mult timp pentru a intenta procese împotriva agresorilor lor.
Patru femei s-au prezentat între 2017 și 2019 acuzându-l pe Polanski că le-a abuzat în anii 1970 - trei dintre ele ar fi fost minore la acea vreme -, inclusiv artista Marianne Barnard, care a declarat că Polanski a agresat-o sexual când avea 10 ani. Charlotte Lewis, o actriță britanică, l-a acuzat în 2010 pe Polanski că a agresat-o sexual în 1983, când avea 16 ani.
Polanski a negat toate acuzațiile.
(sursa: Mediafax)